Oznámenie Komisie o vytvorení fóra na diskusiu o politike a postupoch EÚ v oblasti spravodlivosti /* KOM/2008/0038 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 4.2.2008 KOM(2008) 38 v konečnom znení OZNÁMENIE KOMISIE o vytvorení fóra na diskusiu o politike a postupoch EÚ v oblasti spravodlivosti OZNÁMENIE KOMISIE o vytvorení fóra na diskusiu o politike a postupoch EÚ v oblasti spravodlivosti 1. ÚVOD 1. V roku 2004 prijala Európska rada Haagsky program o posilňovaní slobody, bezpečnosti a spravodlivosti v Európskej únii[1] a vyzvala, aby bol vytvorený „systém, ktorý je založený na objektívnom a nestrannom hodnotení vykonávania politík EÚ v oblasti spravodlivosti, pričom plne rešpektuje nezávislosť súdnictva“. To potvrdil Európsky parlament vo svojom odporúčaní z februára 2005[2]. V akčnom pláne, ktorým sa vykonáva Haagsky program[3], sa uvádza, že by takýto systém posilnil vzájomnú dôveru. 2. V každom štádiu vytvárania politiky spravodlivosti a takisto aj pri jej implementovaní je potrebný dialóg so zainteresovanými stranami, aby bolo možné zistiť, ako zlepšiť justičnú spoluprácu a podporovať európsky justičný priestor, rozhodnúť, aké opatrenia je potrebné prijať, posúdiť, či sú prijaté nástroje správne transponované a implementované a či sa riadne používajú a spĺňajú svoj účel. Vo všeobecnosti potrebujeme vedieť, či európsky justičný priestor funguje efektívne a či tí, ktorí ho využívajú a v rámci neho pracujú, sú spokojní. 3. Komisia zamýšľa vytvoriť Justičné fórum (ďalej len „fórum“) ako stály mechanizmus pre transparentné a objektívne konzultácie zainteresovaných strán a pre reakcie a hodnotenie EÚ politiky a postupov v oblasti spravodlivosti. Fórum bude zohľadňovať rozdiely v jednotlivých politikách v oblasti občianskych a trestných vecí vyplývajúce zo zmluvy. Bude pozostávať z dvoch oblastí činnosti, 1) sprostredkuje Komisii názory odborníkov na politiku a právne predpisy EÚ z oblasti spravodlivosti a 2) podporí vzájomnú dôveru medzi jednotlivými justičnými systémami v rámci EÚ prostredníctvom zlepšenia vzájomného pochopenia týchto systémov. 4. Otvorený dialóg medzi jednotlivými aktérmi v jednotlivých justičných systémoch v EÚ v rôznych smeroch posilní vzájomnú dôveru. Dotkne sa občana, ktorý bude lepšie schopný akceptovať a rešpektovať justičný systém EÚ, ak pochopí ako a prečo pôsobí na vnútroštátnej úrovni. Je potrebná dôvera na politickej úrovni, keďže nástroje EÚ sa musia implementovať prostredníctvom vnútroštátnych právnych predpisov. Nielen občania, ale aj právnici, najmä sudcovia, im musia porozumieť a akceptovať ich, čiže musia byť osobne presvedčení o ich potrebe a účinnosti. Nedostatok dôvery na ktorejkoľvek z týchto úrovní bude mať za následok nedostatočné fungovanie systému. 5. Všetci občania EÚ majú právo na vysokokvalitné fungovanie justície na celom území EÚ. Jej dôležitosť zdôrazňuje aj skutočnosť, že v roku 1999 označila Európska rada na zasadnutí v Tampere zásadu vzájomného uznávania súdnych rozhodnutí za „základný kameň priestoru slobody, bezpečnosti a spravodlivosti“. Rozhodnutia súdov sa teda musia v rámci EÚ bezodkladne uznávať a uplatňovať, a to bez zvyčajných kontrol a záruk. Vzájomné uznávanie súdnych rozhodnutí však môže fungovať len vtedy, ak medzi členskými štátmi existuje dôvera. V Haagskom programe sa uvádza, že kvalitné fungovanie justície je kľúčovým faktorom pri posilňovaní vzájomnej dôvery. „V rozšírenej Európskej únii by sa mala vzájomná dôvera zakladať na istote, že všetci občania Európy majú prístup k systému súdnictva, ktorý spĺňa vysoké štandardy kvality“. 6. Pravidelný dialóg o politikách a postupoch v oblasti spravodlivosti je veľmi dôležitý, a to nielen na posilnenie vzájomnej dôvery, zlepšenie vzájomného uznávania súdnych rozhodnutí a dosiahnuteľnosti spravodlivosti, ale všeobecnejšie aj na zaistenie riadneho fungovania spoločnosti v širšom kontexte. Je potrebné posúdiť hospodársky dosah fungujúceho justičnému systému. Cieľom lisabonskej stratégie[4] je posilniť európske hospodárstvo. Dobre fungujúci justičný systém a dynamické hospodárstvo spolu súvisia. Spoľahlivá právna klíma je v súčasnom globálnom súťažiacom prostredí prínosom, a EÚ v tomto smere musí napodobniť úsilie členských štátov. 7. Komisia prijala v júni 2006 oznámenie o hodnotení politík EÚ v oblasti slobody, bezpečnosti a spravodlivosti[5] (ďalej len „oznámenie z júna 2006“). Fórum bude pracovať v súlade s mechanizmom vytvoreným oznámením z júna 2006 prostredníctvom kompletizácie získaných informácií, konzultácií so zainteresovanými stranami, vypracovávania správ a realizácie dôkladných analýz. 8. Komisia zorganizovala v septembri 2006 stretnutie odborníkov, ktorí posúdili mieru podpory myšlienky vytvorenia fóra. Závery ukázali, že zainteresované strany vítajú iniciatívu a súhlasia s Komisiou, že Justičné fórum bude slúžiť na podporu vzájomnej dôvery na niekoľkých úrovniach. Podľa právnikov a iných odborníkov by bolo dobré, aby sa pri vypracovávaní, prijímaní a pri implementácii právnych predpisov EÚ zohľadňovali aj ich názory, skúsenosti a odborné znalosti. 2. CIELE FÓRA 2.1. Potrebné opatrenia 9. V súčasnosti neexistuje pravidelný dialóg ani komunikačný kanál medzi orgánmi EÚ a právnikmi, v rámci ktorého by sa diskutovalo o základných princípoch a dôvodoch návrhu právneho predpisu alebo o dosahu prijatých nástrojov a o fungovaní justičnej spolupráce. Je potrebné posúdiť dosah prijatých nástrojov na vnútroštátne systémy. 10. Právnici, ktorí budú prichádzať do styku a pracovať s opatreniami EÚ, by mali mať už pred ich prijatím možnosť vyjadriť sa k nim. Po prijatí opatrenia by sa malo zhodnotiť, v akom rozsahu je využívané, či spĺňa ciele, aké veľké sú náklady spojené s realizáciou jeho cieľov, a posúdiť nepredpokladané a neželané dôsledky. 11. Hlavným cieľom fóra bude zlepšenie tvorby politiky v oblasti občianskej a trestnej justície prostredníctvom poskytnutia stálej platformy pre dialóg so zainteresovanými stranami a pre zhodnotenie implementácie platných nástrojov a prispenie k väčšej vzájomnej dôvere na európskej úrovni. 2.1.1. Príspevok k ex ante fáze hodnotenia 12. Až doteraz bolo smerovanie politiky EÚ a legislatívny program EÚ navrhované prevažne bez získania vyjadrenia právnikov v počiatočnej fáze. Ak bol dostatok času na predloženie zelenej knihy pred vypracovaním návrhu, vyjadrenia získané od právnikov boli vždy užitočné. Fórum umožní diskusiu o politike vo fáze jej prípravy. Komisia sa okrem toho zaviazala, že pred prijatím akéhokoľvek návrhu bude realizovať rozšírené posúdenie vplyvu (vrátane posúdenia akéhokoľvek vplyvu na základné práva). Odborné znalosti členov fóra sa využijú vždy pri príprave rozšíreného posúdenia vplyvu. 2.1.2. Hodnotenie právnej a praktickej implementácie nástrojov 13. V prípade väčšiny nástrojov, ktoré boli prijaté v oblasti trestnej a občianskej justície, musí Komisia vypracovať hodnotiacu správu o ich uplatnení vo vnútroštátnych právnych predpisov. Komisia by v tejto fáze mohla konzultovať fórum[6]. 14. Konzultácie s fórom budú užitočné najmä v prípade praktickej implementácie. V občianskoprávnej oblasti podlieha podľa článku 68 Zmluvy o ES implementácia nástrojov prijatých podľa hlavy IV jurisdikcii Európskeho súdneho dvora (ďalej len „ESD“) Okrem toho monitorovací mechanizmus stanovený v článku 226 Zmluvy o ES umožňuje Komisii obrátiť sa na ESD, ak si niektorý členský štát neplní svoje povinnosti. V prípade trestnej justície sa mechanizmus vytvorený na základe jednotnej akcie z roku 1997[7] o boji proti organizovanému zločinu využil v troch hodnotiacich kolách: v jednom venovanom praktickému fungovaniu vzájomnej právnej pomoci, v ďalšom venovanom politike boja proti drogám a v treťom venovanom výmene informácií z oblasti presadzovania práva v rámci členských štátov a s Europolom. Štvrté kolo o implementácii európskeho zatykača sa začalo v roku 2006. Tímy odborníkov menovaných členskými štátmi vykonávajú hodnotenie formou dotazníka a následnej návštevy. Pomáha im generálny sekretariát Rady a Komisia. Tá istá metóda sa používa aj pri vzájomnom hodnotení vnútroštátnych opatrení boja proti terorizmu stanovených v záveroch z mimoriadneho stretnutia Rady SVV dňa 20. septembra 2001[8]. Tieto hodnotenia majú za následok vypracovanie správ, ktoré zahŕňajú odporúčania pre členské štáty a okrem prvej správy o vzájomnej právnej pomoci[9] sú dôverného charakteru. Okrem toho súdy v členských štátoch, ktoré akceptovali jurisdikciu ESD v trestných veciach, majú možnosť postúpiť prípad ESD, aby podľa článku 234 vydal predbežné rozhodnutie. Táto možnosť sa však využíva minimálne. 15. Systém jednotnej akcie je zdĺhavý a ťažkopádny proces, ktorý nie je vhodný pre všetky nástroje, a preto nie všetky nástroje sú po implementácii hodnotené. Fórum ponúkne rámec na výmenu praktických informácií o konkrétnom uplatňovaní nástrojov a takto umožní lepšie posúdenie ich dosahu na justičnú spoluprácu. 2.1.3. Príspevok k posúdeniu celkového vplyvu opatrení EÚ na jednotlivé vnútroštátne justičné systémy a fungovanie justičnej spolupráce 16. Hodnotenie implementácie prijatých nástrojov z hľadiska ich praktického uplatňovania a z legislatívneho hľadiska nie je dostatočné, ak nie je vykonané posúdenie vplyvu týchto nástrojov na všeobecné politické ciele, t. j. na fungovanie európskeho justičného priestoru ako celku. 17. Je potrebné globálnejšie posudzovať vplyv politík EÚ. To by malo umožniť vypracovať kritériá pre posúdenie či opatrenie: - splnilo konkrétny cieľ (napr. cieľom európskeho zatykača bolo zjednodušenie a urýchlenie vydávania osôb v rámci EÚ), - prispelo k splneniu celkového cieľa (napr. k zjednodušeniu a urýchleniu spolupráce medzi súdnymi orgánmi, k efektívnejšiemu uplatňovaniu súdnych rozhodnutí v rámci EÚ, k zlepšeniu dosiahnuteľnosti spravodlivosti pre občanov EÚ, k boju proti organizovanej trestnej činnosti a k podpore vzájomnej dôvery), - má nepredpokladané dôsledky (pozitívne alebo negatívne). 18. Prípadne by sa mohla vypracovať analýza pomeru vynaložených prostriedkov k celkovému zisku, ktorá by zohľadňovala finančné aj iné kritériá. 2.1.4. Príspevok k dialógu o kvalite fungovania justície s cieľom posilniť vzájomnú dôveru 19. V rámci fóra sa bude dať diskutovať a viesť dialóg o jednotlivých justičných systémoch a tým sa podporí vzájomná dôvera prostredníctvom zlepšenia poznania justičných systémov v EÚ. Zástupcovia vnútroštátnych justičných systémov by sa mali vzájomne pravidelne stretávať, aby diskutovali o týchto otázkach a prípadne si vymieňali a odovzdávali informácie o osvedčených postupoch. 20. Vo svojom oznámení z roku 2005 o vzájomnom uznávaní súdnych rozhodnutí a posilňovaní vzájomnej dôvery v rámci EÚ[10] Komisia opísala, ako chce pomocou sérií sprievodných opatrení (posilnením hodnotiacich mechanizmov, podporou vytvárania sietí odborníkov z oblasti justície a rozvíjaním právnického vzdelania) posilňovať vzájomnú dôveru. Fórum sa bude zúčastňovať na prvých dvoch týchto aktivitách a môže mať vplyv aj na tretiu. Ukázalo sa, že vytvorenie vzájomných kontaktov medzi právnikmi podporuje vzájomnú dôveru. Tieto sprievodné opatrenia majú za následok lepšie porozumenie nielen opatrení EÚ ale aj jednotlivých vnútroštátnych systémov. Napríklad v kontexte výmenných programov pre súdne orgány[11] sa vytvorili kontakty medzi právnikmi, ktoré uľahčujú justičnú spoluprácu na konkrétnych prípadoch a umožňujú právnikom oboznámiť sa s osvedčenými justičnými postupmi (napr. vo vzťahu k správe súdu, lehotám alebo podpore obetí) a zlepšiť svoje vlastné postupy. Takéto aktivity by sa mali využívať systematickejšie, aby znásobili svoj účinok. V občianskoprávnej oblasti bolo nariadenie Rady (ES) č. 1206/2001 o spolupráci medzi súdmi členských štátov pri vykonávaní dôkazov ďalším dôležitým krokom k posilneniu vzájomnej dôvery medzi súdnymi orgánmi. Európska justičná sieť pre občianske a obchodné veci zohráva dôležitú úlohu pri podpore výmeny informácií o osvedčených postupoch. 2.2. Účinná spolupráca s Radou Európy 21. Rada Európy disponuje niekoľkými sektorálnymi mechanizmami posudzovania a hodnotenia[12], ktoré pracujú podobne. Veľmi dôležitým článkom pri budovaní vzájomnej dôvery v rámci EÚ je Európska komisia pre efektívnosť fungovania justície (CEPEJ), ktorej cieľom je zlepšiť kvalitu justičných systémov členských štátov Rady Európy. Hlavnou úlohou CEPEJ je zabezpečiť riadne uplatňovanie zásad a pravidiel efektívneho fungovania justície v členských štátoch. Správa z roku 2006 o hodnotení európskych justičných systémov obsahuje podrobné údaje o situácii v justičnej oblasti. 22. Pre EÚ je dôležitý súlad s činnosťami Rady Európy pri súčasnom zabránení zdvojovaniu práce CEPEJ. Spolupráca medzi Komisiou a CEPEJ by mala pokračovať a mohla by zahŕňať spoločné iniciatívy na zlepšenie kvality fungovania justície a posilnenie vzájomnej dôvery. 23. Fórum prispeje k tejto spolupráci napr. využitím zistení CEPEJ a konštruktívnou spoluprácou s CEPEJ. Vo fóre by mala mať CEPEJ svojich zástupcov. 24. Je dôležité zohľadniť osobitosti implementácie zásady vzájomného uznávania súdnych rozhodnutí a cieľa lepšieho prístupu k spravodlivosti, ako odrazu vysokého stupňa integrácie, ktorý členské štáty EÚ chcú dosiahnuť. S využitím práce CEPEJ by bolo možné vypracovať užitočné konkrétne štúdie. Tieto štúdie by sa mohli venovať otázkam týkajúcim sa kvality výkladu práva na súde alebo justičných služieb z pohľadu ich využívateľov, otázkam spojeným s „prístupom ku klientovi“. 3. ÚLOHA FÓRA 3.1. Revízia justície v EÚ 3.1.1. Fáza ex ante 25. Fórum bude vyzvané, aby ešte v rannej fáze navrhovania legislatívnych programov predložilo pripomienky, poskytlo poradenstvo a vyjadrenie. Po prijatí rozhodnutia o potrebnosti prijatia opatrenia v určitej oblasti na úrovni EÚ bude fórum konzultované, pokiaľ ide o praktické aspekty každej politickej možnosti a môže byť požiadané, aby sa osobitne podieľalo na realizácii posúdenia vplyvu tohto opatrenia. 3.1.2. Revízia právnej a praktickej implementácie 26. V prípade trestnej justície sa posudzovanie Komisie bude zameriavať hlavne na právnu implementáciu nástrojov. Správa Komisie má väčšinou obmedzený účinok, keďže Rada neoveruje jej obsah a nesleduje ďalší vývoj situácie. K tomu treba uviesť, že v prípade nedosiahnutia dostatočnej implementácie nie je možné obrátiť sa na Európsky súdny dvor. 27. V prípade občianskej justície by štúdie vypracované pred predložením správy hodnotiacej uplatňovanie právneho nástroja mohli poskytnúť užitočný prehľad aktuálnej situácie. Vypracovanie správy sa však nevyžaduje pri všetkých platných nástrojoch a ich periodicita neumožňuje zohľadniť ťažkosti a problémy spojené s uplatňovaním predmetných nástrojov. 28. Komisia v súčasnosti nepokladá za potrebné vypracovať pre túto oblasť osobitné právne predpisy. Po vytvorení fóra sa táto potreba opäť uváži a posúdi sa najmä potreba revízie jednotnej akcie z roku 1997, pokiaľ ide o trestné veci. 3.1.3. Fungovanie justičnej spolupráce 29. Keďže sa bude fórum skladať prevažne z právnikov, zástupcov vnútroštátnych justičných orgánov a akademickej obce, poskytne v prípade potreby odlišný pohľad na justičnú spoluprácu a celkove ponúkne globálny prístup k tejto spolupráci, ako aj viac cielené posudzovanie opatrení EÚ. 30. Fórum bude využité aj pri tejto fáze mechanizmu hodnotenia, ktorý používa generálne riaditeľstvo pre spravodlivosť, slobodu a bezpečnosť. V oznámení z júna 2006 sa pre toto generálne riaditeľstvo stanovuje trojfázový mechanizmus hodnotenia, ktorý pokrýva všetky jeho oblasti politiky. Prvým krokom je vytvorenie systému zhromažďovania a zdieľania informácií (s využitím osobitne navrhnutých informačných listov). V informačných listoch sa uvádzajú politické ciele a hlavné nástroje. Druhým krokom je vyhodnotenie a analýza týchto informácií. Tretím krokom je cielené hodnotenie[13] špecifických politických oblastí alebo nástrojov. Mechanizmus by mal byť komplexný a zahŕňať všetky politiky patriace do pôsobnosti generálneho riaditeľstva pre spravodlivosť, slobodu a bezpečnosť, opierať sa o platné postupy a využívať disponibilné údaje. Je potrebné zistiť a zohľadniť názory členských štátov a občianskej spoločnosti. Komisia sa snaží vyhnúť duplicite úsilia na úrovni EÚ a na úrovni jednotlivých členských štátov a v súčasnosti diskutuje s Radou o presnej podobe budúceho mechanizmu a o čo najlepšom využití siete kontaktných miest, ktorá bola vytvorená na základe oznámenia. Práca v rámci fóra bude využitá v rámci všeobecného mechanizmu hodnotenia. Poskytne konkrétne vyhodnotenie potrebné pre konzultácie so zainteresovanými stranami[14] a pre fázu hĺbkového hodnotenia[15]. Jednou z úloh fóra bude navrhovať oblasti, v ktorých by sa mala vypracovať dôkladná štúdia, riadiť realizáciu týchto štúdií a dozerať na ňu. 3.1.4. Posilňovanie vzájomnej dôvery 31. Fórum bude prostredníctvom pravidelného stretávania sa odborníkov a podporou výmeny názorov na implementáciu nástrojov EÚ, na politiku EÚ v oblasti spravodlivosti a na jej súčinnosť s vnútroštátnymi justičnými systémami, zohrávať hlavnú úlohu pri zlepšovaní vzájomného porozumenia, pri postupnom budovaní spoločnej justičnej kultúry a pri podpore vzájomnej dôvery. 4. ZLOžENIE A PRACOVNÉ METÓDY FÓRA 4.1. Zloženie 32. Informácie musia pochádzať z rôznych zdrojov: od členských štátov, súdnych orgánov, právnikov, odborníkov z mimovládnych organizácií, akademickej obce a v ideálnom prípade aj od tých, ktorí s jednotlivými justičnými systémami prichádzajú do styku. Členské štáty môžu na plenárne zasadnutia fóra vyslať svojich zástupcov a osobitné pracovné skupiny. Zástupcovia niektorých členských štátov, ktorí sa zúčastnili stretnutia odborníkov v septembri 2006, sa jasne vyjadrili, že sa náročného procesu nechcú zúčastňovať. Členské štáty teda sami rozhodnú, či sa chcú zúčastňovať na činnostiach fóra, je však nutné, aby na plenárne zasadnutia vyslali svojich zástupcov. 33. Komisia pozve zástupcu Rady Európy, v ideálnom prípade člena CEPEJ, aby sa zúčastnil na práci fóra, aby mohla jedna strana sledovať prácu strany druhej, aby mohli spolupracovať, vyhnúť sa zdvojeniu práce a podporovať vzájomné dopĺňanie sa. 34. Zastúpení by mali byť aj Eurojust a európske justičné siete (v trestných veciach[16] a v občianskych a obchodných veciach[17]), ako aj príslušní odborníci z európskych sietí z oblasti spravodlivosti na úrovni EÚ. Komisia si cení príspevky sietí, ako je Európska sieť súdnych rád (European Network of the Councils for the Judiciary – ENCJ)[18], Európska sieť predsedov najvyšších súdov (European Network of Presidents of Supreme Courts)[19], Združenie štátnych rád (Association of the Councils of State)[20], Európske združenie správnych sudcov (European Association of Administrative Judges), Rada advokátskych komôr a združení právnikov Európy (Council of Bars and Law Societies of Europe – CCBE)[21], Európske združenie sudcov a prokurátorov (European Judges and Prosecutors Association)[22], Európske združenie obhajcov (European Criminal Bar Association – ECBA)[23], Eurojustice[24], Európska notárska sieť (European Notarial Network)[25], Celoeurópska organizácia právnikov zaoberajúcich sa vymáhaním odškodného (Pan-European organisation of personal injury lawyers – PEOPIL)[26] a Európska sieť odbornej justičnej prípravy (European Judicial Training Network). Komisia do fóra prizve odborníkov z mimovládnych organizácií, ktoré zastupujú používateľov systému (napr. MEDEL, JUSTICE, Amnesty International, Victim Support Europe[27]). Pozvaní budú aj odborníci z oblasti justície z kandidátskych krajín. 35. Komisia má v úmysle zapojiť aj akademické siete (Európsku akademickú sieť pre trestné právo – ECLAN, Medzinárodnú asociáciu trestného práva – AIDP, Eurodefensor), aby sa tak podporil vedecký objektívny prístup a umožnila značná výmena názorov zahrnutím takých odborníkov, ktorých názory sa líšia. Komisia chce takisto prizvať aj Európsky súdny dvor a Agentúru pre základné práva Európskej únie, aby sa vhodným spôsobom podieľali na práci. 36. V závislosti na predmete diskusie môžu byť do fóra pozvaní aj ad hoc členovia, ak majú odborné znalosti z oblasti, o ktorej sa diskutuje. Určité vnútroštátne odborné organizácie (napr. vnútroštátne advokátske komory) prejavili záujem o konkrétne opatrenia. Ich názory sú odlišné od názorov ich partnerov na európskej úrovni, a ak si to budú želať, budú ich príspevky v konkrétnom prípade použité. 4.2. Pracovné metódy fóra 37. Fórum bude zasadať pravidelne niekoľkokrát do roka. Stretnutia budú mať raz do roka podobu plenárnych zasadnutí, jednotlivé podskupiny sa však budú stretávať podľa potreby častejšie[28]. Podskupiny je potrebné vytvoriť na základe špecifických oblastí záujmu alebo tém, ktoré si vyžadujú pozornosť. Niektoré budú zahŕňať občiansku justíciu, iné trestnú justíciu, a rozoberať konkrétne otázky, ako je prístup k právnej pomoci, spokojnosť s justičným systémom (napr. trvanie a nestrannosť konania), zaobchádzanie s obeťami, prekladateľské a tlmočnícke služby, vypočutie strán, dodržiavanie práva na spravodlivý proces, rýchle vymáhanie nárokov a lepší prístup k právnej ochrane spotrebiteľov. 38. Fórum je možné zvolať, aby poskytlo externé hodnotenie ad hoc pri príprave návrhu správy Komisie o implementácii právnych predpisov. Fórum sa bude podieľať na hodnotení úspešnosti transpozície (po skončení lehoty na transpozíciu) a neskôr úspešnosti opatrení (napríklad 5 rokov po nadobudnutí účinnosti). 39. Každá organizácia, ktorá je členom fóra, by mala menovať kontaktnú osobu, ktorá by sa mala snažiť zúčastniť sa na každom zasadnutí a tak zaistiť kontinuitu rozhovorov. Ak sa kontaktné osoby budú pravidelne stretávať a navzájom sa spoznajú, uľahčí to kontinuitu a výmena názorov bude priamejšia a diskusia otvorenejšia. 40. Dôležitým aspektom práce fóra bude hľadanie osvedčených postupov. Výmenu informácií o osvedčených postupoch by mohli podporiť projekty v rámci EÚ programov financovania. 41. Fórum sa bude zúčastňovať na rozhodnutí o udelení ceny „Krištáľové váhy spravodlivosti“. V roku 2005 zaviedli Komisia a Rada Európy udeľovanie ceny „Krištáľové váhy spravodlivosti“, a to raz za dva roky, za inovatívne postupy v organizácii občianskej justície a pri konaniach na súdoch v Európe, aby sa tak podporilo lepšie fungovanie verejného systému občianskej justície. Komisia plánuje založiť ďalšiu cenu, ktorá by sa udeľovala raz za dva roky, za nadnárodné projekty, ktorých cieľom je zlepšiť vzájomné poznanie a výmenu osvedčených postupov v oblasti trestnej justície. Cena by bola udeľovaná v rokoch, v ktorých sa neudeľuje cena z oblasti občianskej justície. Projekty uchádzajúce sa o cenu budú musieť obsahovať porovnávacie štúdie a/alebo projekty spolupráce konkrétnych súdov, prokurátorov, advokátskych komôr alebo väzníc/orgánov probačného dohľadu. 42. Práca fóra bude zahŕňať aj posudzovanie štatistických údajov. V súčasnosti nie je dostatok porovnateľných štatistík[29], čo sťažuje zmysluplné porovnanie justičných systémov. Možno však očakávať zlepšenie. V oblasti trestnej justície by sa štatistiky teraz mali realizovať systematickejšie, keďže bola na tento účel vytvorená skupina expertov v rámci EÚ[30]. Vytvorená skupina expertov pre potreby politiky týkajúce sa údajov o trestnej činnosti a trestnej justície sa počas roku 2007 stretla dvakrát (v apríli a decembri). Na základe diskusií na aprílovom stretnutí boli vytvorené dve tematické osobitné podskupiny. Ich témami sú obchodovanie s ľuďmi a pranie špinavých peňazí. Rozhodlo sa o vytvorení podskupiny expertov, ktorá by sa venovala štatistike v oblasti trestnej justície. V oblasti občianskej justície sú k dispozícii štatistiky z tematických štúdií a posudzovaní vplyvu. Fórum bude pomáhať Komisii prostredníctvom poskytnutia stanoviska k týmto štatistikám, zlepšenia štatistických metód a lepšieho využitia disponibilných údajov. 43. Bude zriadená internetová stránka, kde budú uverejnené výsledky práce fóra a prostredníctvom ktorej sa bude podporovať dialóg a konzultácia. Bude slúžiť na diskusie medzi jednotlivými členmi fóra a uľahčí výmenu názorov so zainteresovanými stranami a ostatnými občanmi. Väčšina práce a štúdií fóra bude uverejnená na tejto internetovej stránke. 44. Komisia uverejní správu o činnosti fóra, ktorú bude pravidelne predkladať Rade a Európskemu parlamentu. 5. ZÁVER Fórum bude Komisii slúžiť ako jedinečný nástroj na dosiahnutie lepšieho pochopenia dosahu platných nástrojov EÚ a potreby nových nástrojov. Vo viac všeobecnej rovine bude slúžiť ako nástroj na podporu vzájomnej dôvery. Prostredníctvom poskytnutia platformy, v rámci ktorej bude možné pravidelne vymieňať skúsenosti a porovnávať rozdielne názory, prispeje fórum k lepšiemu vzájomnému poznaniu a porozumeniu iných systémov. Pravidelnosť stretnutí, rozsah poznatkov a prínos zo všetkých sektorov justičného systému pomôžu pri vytváraní systematického, objektívneho a nestranného hodnotenia justície EÚ, ako sa uvádza v Haagskom programe. [1] Ú. v. EÚ C 53, 3.3.2005, s. 1, ods. 3.2. [2] Odporúčanie Európskeho parlamentu Rade o kvalite trestného súdnictva a o harmonizácii trestného zákonodarstva v členských štátoch: A6-0036/2005. [3] Ú. v. EÚ C 198, 12.8.2005, s. 1, ods. 4.1. [4] Počas zasadnutia Európskej rady v Lisabone (23. a 24. marca 2000) prijali hlavy štátov a vlád lisabonskú stratégiu, ktorej cieľom je urobiť z EÚ do roku 2010 najviac konkurencieschopnú ekonomiku sveta a dosiahnuť plnú zamestnanosť. [5] KOM(2006) 332 v konečnom znení z 28.6.2006. [6] Napr. Rada vo svojich záveroch z júna 2005 týkajúcich sa európskeho zatykača vyzvala Komisiu, aby pred vydaním správy konzultovala členské štáty aby sa tak vyhla akýmkoľvek nesprávnym interpretáciám vnútroštátnych právnych predpisov. [7] Jednotná akcia 97/827/SVV prijatá Radou 5. decembra 1997. [8] Rozhodnutie Rady 2002/996/SVV z 28. novembra 2002 o ustanovení mechanizmu na hodnotenie právnych systémov a ich uplatňovania na národnej úrovni v boji proti terorizmu (Ú. v. ES L 349, 24.12.2002). [9] Záverečná správa o vzájomnej právnej pomoci v trestných veciach (2001/216/02). [10] KOM(2005) 195 z 19.5.2005. [11] V ročnom pracovnom programe na rok 2007. [12] Napr. GRECO (Skupina štátov proti korupcii), MONEYVAL (Výbor odborníkov pre hodnotenie opatrení namierených proti praniu špinavých peňazí), ktoré boli vytvorené podľa FATF (Finančnej akčnej skupiny), CPT (Európskeho výboru pre prevenciu mučenia a neľudského zaobchádzania alebo trestania) a GRETA (Skupiny odborníkov pre boj proti obchodovaniu s ľuďmi – vytvorenej v rámci Dohovoru o boji proti obchodovaniu s ľuďmi). [13] Oddiel 4.1 oznámenia z júna 2006. [14] Oddiel 4.1.1 oznámenia z júna 2006. [15] Bod 32 tamtiež. [16] http://www.ejn-crimjust.europa.eu/ [17] http://ec.europa.eu/civiljustice/ [18] http://www.encj.eu/encj/ [19] http://www.uepcsj.org/ [20] http://www.juradmin.eu [21] http://www.ccbe.org/ [22] http://www.amue-ejpa.org [23] http://www.ecba.org/ [24] http://www.eurojustice.org/ [25] http://www.cnue.eu [26] http://www.peopil.com [27] http://www.euvictimservices.org/ [28] Náklady spojené s opatreniami uvedenými v tomto oznámení budú hradené z príslušných finančných nástrojov (najmä program Trestná justícia – rozhodnutie Rady č. 2007/126/SVV) v rámci existujúcich balíkov. [29] Pozri správu CEPEJ a štatistiky SPACE. [30] 2006/581/ES: Rozhodnutie Komisie zo 7. augusta 2006 , ktorým sa zriaďuje skupina expertov pre potreby politiky týkajúce sa údajov o trestnej činnosti a trestnom súdnictve, Ú. v. EÚ L 234, 29.8.2006, s. 29.